b'\n_START_ARTICLE_\nCastell Sespasa\n_START_SECTION_\nDescripci\xc3\xb3\n_START_PARAGRAPH_\nEs conserven restes de murs situades al cim d\'unes altes roques verticals damunt la Gorja d\'en Roca, proper al poble de Sadernes. Actualment resta \xc3\xbanicament un pilot de carreus ben tallats, molt escampats, fent impossible de descobrir la primitiva planta. Es dedueix que mai va ser una fortalesa sin\xc3\xb3, \xc3\xbanicament, un petit reducte fortificat on hi havia destacats alguns homes per tal de vigilar el pas vers les terres de Sant Aniol i Bassegoda i d\'ac\xc3\xad a Fran\xc3\xa7a. Quasi a l\'entrada de la gorja coneguda pel "Pas d\'en Roca" s\'eleva el penyal on hom localitza el castell s\'Espasa o castell d\'Espada. "Del castell d\'Espasa - informa Grabolosa- romanen nom\xc3\xa9s les ru\xc3\xafnes; s\xc3\xb3n al damunt d\'una grandiosa peanya que, en certa manera, clou l\'engorjat. Sembla que fou una fortificaci\xc3\xb3 modesta que havia rom\xc3\xa0s a la fam\xc3\xadlia d\'aquest llinatge, del qual no en sabem res". Atesa la fesomia del penyal, \xc3\xa9s f\xc3\xa0cil de presumir que el nom "d\'espasa" fou aplicat per ra\xc3\xb3 del penya-segat.\n_START_SECTION_\nHist\xc3\xb2ria\n_START_PARAGRAPH_\nFortalesa documentada el 1261. Molt possiblement aquest "castell" va pert\xc3\xa0nyer a la baronia de Sales -si se l\'identifica amb "Cespata" o " Rocas de Spata"-: El primer apareix esmentat a la divisi\xc3\xb3 de b\xc3\xa9ns que es fa entre les tres filles d\'Alemanda i Arnau de Sales, juntament amb el castell del mateix nom. "Cerpasa" amb tots els seus drets i pertinences passaren a Ermessendi de Sales, juntament amb el castell del mateix nom. El segon terme apareix esmentat en un document del 1261 en el que Ramon d\'Emp\xc3\xbaries, senyor de Sales, rep del seu pare les possessions i els homes dels castells de Sales, Beuda i Rocas de Spata.\n_START_SECTION_\nJaciment\n_START_PARAGRAPH_\n\xc3\x89s un jaciment que data del  Paleol\xc3\xadtic i el Bronze Final, es troba entre dos impressionants tallats de roca calc\xc3\xa0ria, despr\xc3\xa9s de travessar un pont romanic i passar per sobre la riera. S\'hi han trobat fragments d\'ind\xc3\xbastria l\xc3\xadtica i dues destrals de Bronze. S\'ha documentat com un taller de s\xc3\xadlex, i en l\'any 1949 es va declarar B\xc3\xa9 Cultural d\'Inter\xc3\xa9s Nacional._NEWLINE_S\'hi han trobat importants fragment d\'ind\xc3\xbastria l\xc3\xadtica que confirmaria l\'exist\xc3\xa8ncia de pobladors en aquest territori durant el Paleol\xc3\xadtic i el Bronze Final. Aquestes troballes van ser descobertes pel Dr. Narc\xc3\xads Soler i el Sr. Ramon Secrest i en el 25 de mar\xc3\xa7 de 1973 el Dr. Oliva i Prat va recollir dues destrals de Bronze, en el programa de visita de l\'Associaci\xc3\xb3 Arqueol\xc3\xb2gica de Girona que indicaria que en el seu moment va ser un lloc o centre de producci\xc3\xb3 i explotaci\xc3\xb3 dels materials l\xc3\xadtics: un taller de s\xc3\xadlex.'